**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení nariadenie vlády Slovenskej republiky č. 305/2003 Z. z. o identifikácii a registrácii zvierat (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.

 Dôvod na predloženie návrhu nariadenia vlády vyplynul z vydania vykonávacieho rozhodnutia Komisie (EÚ) č. 2018/1669 zo 6. novembra 2018, ktorým sa zrušuje rozhodnutie 2006/80/ES, ktorým sa niektorým členským štátom udeľuje výnimka ustanovená v článku 3 ods. 2 smernice Rady 92/102/EHS o identifikácii a registrácii zvierat (Ú. v. EÚ L 278, 8.11.2018) (ďalej len „vykonávacie rozhodnutie (EÚ) 2018/1669“).

Predmetná úprava ustanovuje vypustenie výnimky z povinnosti registrácie fyzických osôb v centrálnom registri zvierat, ktoré držia jednu ošípanú, ktorá je určená len na ich vlastné použitie alebo spotrebu, z nariadenia vlády Slovenskej republiky č. 305/2003 Z. z. o identifikácii a registrácii zvierat.

Uvedené vykonávacie rozhodnutie (EÚ) 2018/1669 (dokument SANTE/7054/2018) bolo odsúhlasené na rokovaní stáleho výboru, na ktorom Komisia potvrdila, že prijatie a publikovanie sa zrealizuje po 1. novembri 2018, aby mali dotknuté členské štáty dostatočný priestor na implementáciu vykonávacieho rozhodnutia do národnej legislatívy.

Návrh nariadenia vlády bol predmetom konzultácie s verejnosťou (SPPK), kde boli prerokované všetky nejasnosti a vysvetlený zámer vypracovania legislatívnej zmeny vychádzajúci z vykonávacieho rozhodnutia (EÚ) 2018/1669.

Účinnosť nariadenia vlády sa navrhuje od 1. marca 2019.

Návrh nariadenia vlády nie je potrebné predkladať do vnútrokomunitárneho pripomienkového konania.

Návrh nariadenia vlády nebude mať vplyv na rozpočet verejnej správy, na podnikateľské prostredie, nebude mať vplyvy na životné prostredie, vplyvy na informatizáciu spoločnosti, bude mať sociálne vplyvy a vplyvy na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu SR, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh bol predmetom pripomienkového konania, ktorého výsledky sú uvedené vo vyhodnotení pripomienkového konania, návrh sa predkladá bez rozporov.